Roman Mykytenko er formand for Association af Ukrainere i Danmark. Han har pakket både computer og telefon, for han skal være klar til at tage afsted til Ukraine. Fredag morgen lavede han et opslag på Facebook, hvor han opfordrer herboende landsmænd til give ham et kald, hvis de ønsker råd i forbindelse med potentielt at drage i krig for Ukraine. Det handler blandt andet om mental forberedelse til, hvad man kan risikere at opleve. - Jeg har fået 60-70 henvendelser, siger Roman Mykytenko. Han fortæller, at der er flere, der har ringet og spurgt direkte til mere viden, fordi de vil til Ukraine og beskytte landet. Roman Mykytenko arbejder også med mere fredelig støtte. - Vi har blandt andet fået en henvendelse fra en nødhjælpsorganisation. De har brug for blodposer, siger han. Når foreningen så skaffer den fornødne hjælp, så ankommer der en lastbil ved Tvis ved Holstebro for at fragte hjælpen afsted til de ramte områder. Det bliver nødvendigt at være militærmand Roman Mykytenko mener kun, der er en udgang af situationen lige nu. Det er, at ukrainerne kæmper. - Alle kan dø. Det handler om, hvilken sag man dør for. Det bliver nødvendigt at være militærmand. Nogle må stoppe dem, siger Roman Mykytenko.
Mykhailo Vydoinyk, der er Ukraines ambassadør i Danmark, opfordrede torsdag på TV sine 16.000 landsmænd i Danmark til at rejse til Ukraine og kæmpe, hvis man kan håndtere et våben.